Dubbele plaasmoord skok | Maroela Media
Dubbele plaasmoord skok
Glen en Vida Rafferty (Foto: Facebook)
Die VF Plus en die DA het hul skok en afgryse uitgespreek oor die moord op 'n bekende egpaar van Normandien naby Newcastle in KwaZulu-Natal.
Glen Rafferty (63) en sy vrou, Vida (60), se liggame is vroeg Sondagoggend buite hul plaashuis aangetref. Die egpaar is Saterdagaand koelbloedig doodgeskiet nadat hulle van Newcastle tuisgekom het. Een van hulle honde is ook tydens die aanval doodgeskiet.
Lourie Bosman, VF Plus-raadslid in die Newcastle-munisipaliteit, het gesê die egpaar is doodgeskiet nadat hul aanvallers die veiligheidskameras by die huis buite werking gestel het.
"Op 'n veiligheidskamera wat die landelike paaie in die gebied monitor, kan gesien word hoe die egpaar kort voor die moord uit die dorp in die rigting van hul plaas ry. Nie lank na die moorde nie, kan weer gesien word hoe die moordenaars in hul voertuig op 'n ander pad van die toneel wegvlug."
Bosman het gesê dit is jammer dat die aanval nieteenstaande die veiligheidsmaatreëls kon slaag. "Die egpaar se voertuig is in die omgewing verlate langs die pad gevind vanwaar die aanvallers oënskynlik met 'n ander voertuig verder gevlug het. Dit laat tergende vrae ontstaan oor die rede vir die moorde en of dit straks vooraf beplan is."
Die DA in KwaZulu-Natal het gesê die moord kom net twee dae nadat die provinsie se portefeuljekomitee vir landbou en landelike ontwikkeling (DARD) moes vergader om aanbevelings en besluite te maak oor die kwessies wat die veiligheid van boere, plaaswerkers en landelike gemeenskappe raak.
Op die tafel vir bespreking was belangrike aanbevelings wat deur die DA gemaak is en deur die SAPD in die provinsie ondersteun word, sê Chris Pappas, DA-woordvoerder oor landbou in die provinsie.
"Dit sluit in: om plaasaanvalle en -moorde as haatmisdade of prioriteitsmisdade te verklaar weens die wrede aard daarvan; die totstandkoming van 'n interministeriële taakspan om aan die premier te rapporteer oor landelike veiligheid en die regstreekse subsidiëring van plaaspatrollies, plaaswagte en private sekuriteitsinisiatiewe," het Pappas gesê.
Volgens Pappas sal sy party 'n direkte skrywe aan Sihle Zikalala, premier in die provinsie, rig oor die jongste plaasmoord.
"Die DA in KwaZulu-Natal sal daarop aandring dat die provinsiale regering meer ernstig aandag gee aan landelike veiligheid."
KwaZulu-Natal Normandien-plaasmoord plaasaanvalle
Polisielede, nog ander vas oor grootskaalse tenderbedrog
Polisiebeampte dood in motor gevind
Skrywe…skrywe….skrywe. En dit sal plaasmoorde mos stop. DA terwyl julle aanbevelings op die tafel lê, word die blanke bevolking uitgewis. Wat van aksie? Kom ons baklei terug.
Skokkend en ironies dat dit dieselfde dag gebeur as wat derduisende mense opstaan teen plaasmoorde en bewusmaking. Cele is die grootste terroris en ek dink ons moet saamstaan en sy ontslag uit sy pos eis. Duidelik doen hy nie sy werk nie
Die motief was moord en dis tragies dat hierdie gemors op vrye voet beweeg. Reik groot belonings uit om die lafaards op te spoor en sien hoe vinnig verraai hulle mekaar vir geld. Ons innige meegevoel met die familie en vriende van die slagoffers.